Sa da lako sivita na olodei ka dau vakacacautaki kina se vakananumi kina na turaga qo o Ratu Sukuna.
Au vakasamataka ena gauna e buta katakata sara tu ga kina na veitalanoa ni coup, e a levu na vosa e a mai tau me baleta na turaga qo. E lailai sara na vosa vinaka ia e vuqa ga na vosa ni veibiliraki, vakacacani kina na yaca ni turaga qo. E a dua sara ga na porokaramu ka dau veivakacacani sega wale ga vei Ratu Sukuna, ia vei ira tale ga na Turaga kei na Marama bale ni noda vanua o ya na nodratou porokaramu na Radio Fiji, ka vakatokai tu na ‘Noqu Bulikula’. Sai evei na viavia levu, ni yaco mada ga me kaya kina ni na basubasuraki na nodra i sulu na i talatala, a yacana ko Kalivati Batibasaga- e dua vei ira ka vunau lasu vei ira na mataivalu me ra tokona na vuaviri ni matanitu vakasivoi baleta ni a parofisaitaki ena dua na sere kali. Ia, ena galu dina ga mai ko Sakaraia. Otioti ni ka eda rogoca e sa lai tiko sara na turaga qo mai vei iratou na Tabacakacaka ni Taukei (FAB), me kauta ga mai na veivakasesei kei na vakatevoro. Ni vosoti au kemuni na wekaqu ke kaukauwa, sakasaka se baleca beka tiko eso na tautau ni noqu vosa.
Ni da raica lesu na bula nei Ratu Sukuna, dina ga ni so na ka e vakatulewa kina e da na sega beka ni duavata kina ena noda dui veiyasana ia eda na sega ni cakitaka rawa na ka a sa mai cakava rawa o koya ka se bera ni dua tale na turaga e Viti me tautauvata kaya. O koya e a dua ga na tamata ka bula ena dua na tabagauna, raica mada na levu ni ka a vakayacora rawa o koya me da maroroi kina na bula tiko ena gauna oqo. Ke dua me bilitaki, o ya o ira na veiliutaki ka qai muri mai vata kei keda ka da bula tu nikua ka ni da sega ni vakuria na nona cakacaka na turaga qo ko Ratu Sukuna. E na gauna oya o koya beka ga na turaga i taukei vuli, ia, ena gauna nikua eda udolu vaka udolu na gone i taukei vuli se sega ga ni da walia rawa na vei leqa vaka qele eso! Sa rui levu beka na noda vakalusi gauna tu ena veika e sega na betena, me vaka na gunu yaqona vakasivia, na veitalanoa vakalusi gauna, se na sara TV vakasivia.
Sa toso tiko na gauna. De dua e na vinaka meda dikevi keda tale mada vakayadua se na cava beka eda na rawa ni dolea lesu ki na noda vanua.
Vinaka.
fij_Latn fij_Latn fij_Latn fij_Latn fij_Latn